สานต่อโครงการ รถ Mobile พาณิชย์...ลดราคา! ช่วยประชาชน ออนทัวร์ทั่วไทย
นายกรนิจ โนนจุ้ย รองอธิบดีกรมการค้าภายใน กล่าวถึงโครงการ รถ Mobile พาณิชย์...ลดราคา! ช่วยประชาชน ที่กระทรวงพาณิชย์จัดขึ้น ว่า ปีนี้จะดำเนินการต่อเนื่องจากปีที่แล้ว โดยจัดพาณิชย์ลดราคาช่วยประชาชนออนทัวร์ทั่วไทย เพื่อลดภาระค่าครองชีพให้แก่ประชาชน 274 จุด ทั่วประเทศ แบ่งเป็นพื้นที่กรุงเทพฯ 5 จุด ต่างจังหวัด 269 จุด สำหรับพื้นที่กรุงเทพฯ ดำเนินการไปแล้ว 4 ครั้ง โดยครั้งที่ 5 จะจัดที่พระโขนง ระหว่างวันที่ 12-14 กุมภาพันธ์นี้ ภาพรวมทั้งโครงการจะนำสินค้าไฮไลท์ เช่น หมูเนื้อแดง กิโลกรัมละ 150 บาท ไก่น่องติดสะโพก กิโลกรัมละ 50 บาท น้ำตาลทราย กิโลกรัมละ 18 บาท น้ำมันปาล์มขวดละ 42 บาท ไข่ไก่เบอร์ 2-3 ฟองละ 3 บาท หรือแผงละ 90 บาท ข้าวหอมมะลิ 100 บาทต่อถุง 5 กิโลกรัม ข้าวขาว 5% 80 บาทต่อถุง 5 กิโลกรัม นอกจากนี้ ยังมีสินค้า 10 หมวด กว่า 1,000 รายการ มาลดราคา เช่น หมวดอาหารสด อาหารแปรรูป ข้าวสาร ซอสปรุงรส สินค้าชำระร่างกาย ผลิตภัณฑ์ซักล้าง ของใช้ประจำวัน เครื่องแต่งกาย เครื่องครัว สินค้าชุมชน ลดสูงสุด 60% คาดว่าภาพรวมโครงการจะช่วยลดค่าครองชีพให้ประชาชนได้ 350 ล้านบาท และกระตุ้นเศรษฐกิจได้มากกว่าพันล้านบาท